Firma care a montat microfonul în casa ministrului Dan aparține fetei generalului Bujor Florescu, fost adjunct al DIPI, angajat la pensie de către spionul chinez Wang Yan! Încă din 2005, generalul Florescu era monitorizat de SRI și de DIICOT în dosarul Shanghai!

marți, 15 mai 2018, 9:55

Informații noi arată implicarea unei filiere de foști polițiști cu grad înalt în Afacerea Microfonul.

În loc să apeleze la structurile pe care le conduce, ministrul Carmen Dan a avut încredere în ofițeri pensionați, care au ”legături periculoase” cu rețelele de mafioți, interlopi și spioni străini.

Dincolo de cei doi detectivi gafeuri stă generalul Bujor Florescu, socrul unuia dintre intruși și patron de firmă de investigații!

De la stânga la dreapta: Bujor Florescu, fost adjunct la DIPI, implicat în dosarul Shanghai și fost consilier al chinezului Wang Yan, fiica acestuia, Ines, cea care a fondat o firmă de detectivi particulari, și soțul ei, Mihail Bercaru, cel care a făcut „deparazitarea” acasă la Carmen Dan

De Mirela Neag, Răzvan Luțac și Cătălin Tolontan

Ar fi prea frumos ca totul să fie o poveste cu Păcală și Tândală, Tintin și terrierul său, doi spioni amatori, Coman și Bercaru.

Cătălin Coman și Mihail Bercaru sunt cei doi foști ofițeri de informații care au montat microfonul în casa ministrului de interne Carmen Dan.

Când a găsit microfonul, Carmen Dan a ieșit public și a lansat ipoteza că e ținta unei acțiuni de supraveghere.

A alertat procuratura.

Parchetul a descoperit că cei doi ofițeri fuseseră aduși în casă chiar de sora ministrului, după cum a declarat aceasta în fața procurorilor, tocmai ca să ”deparaziteze” locuința de eventualele microfoane.

Un duet de spioni stângaci, care pun microfoane în loc să le scoată?

Coman și Bercaru, doi detectivi amatori, dar bine conectați

Rezumatul straniului caz a fost publicat de către ziarul Adevărul.

Din datele de până acum, rezulta că ministrul de interne a fost păcălit, intrând într-o operațiune a unor privați netalentați.

Toată combinația încerca să deprecieze structurile oficiale ale MAI în favoarea unor ”băieți descurcăreți”.

Conform unor informații de ultimă oră, Coman și Bercaru nu au lucrat însă de capul lor.

”Creierul” Bujor Florescu

”Coman și Bercaru au fost ofițeri DIPI, iar Mihail Bercaru este ginerele lui Bujor Florescu, fostul adjunct DIPI și cel care se află în spatele operațiunii”, relatează o sursă din Ministerul de Interne.

Completarea informației se găsește la Registrul Comerțului.

Către presă s-a scurs ideea că cei doi ofițeri au lucrat în numele unei firme de detectivi pe care ar deține-o.

Dar nici Bercaru și nici Coman nu au vreo firmă de detectivi.

În schimb, soția lui Bercaru are două firme cu specific:

Quantor Solutions SRL – firmă de detectivi.

ABV Protect Security SRL – firmă de securitate.

Ines Bercaru, omul din față

Quantor SRL există, sub alt nume, încă de când tatăl fondatoarei era șef în poliție.

14 ofițeri de poliție apar în dosarul ”Shanghai” pe fișele de recunoaștere ale DIICOT, Bujor Florescu fiind unul dintre ei

Căci Ines Bercaru, patroana firmei Quantor Solutions SRL și soția unuia dintre cei doi detectivi gafeuri, este fata generalului Bujor Florescu.

Bujor Florescu a fost unul dintre ofițerii de poliție, Gardă Financiară și servicii secrete monitorizați de SRI, DIICOT și MAI în cazul celor care au sprijinit rețeaua chinezilor de la restaurantul ”Shanghai”!

Figura și datele de identificare ale lui Bujor Florescu apar în dosar.

În fișele DIICOT sunt exclusiv oameni care au fost filați pentru relațiile cu rețeaua de pedofilie și de trafic de persoane condusă de Mihai, Wang și ceilalți chinezi.

Cum a ajuns Bujor Florescu să fie plătit de chinezul Wang

Bujor Florescu nu a fost recunoscut de fete pe fișă, dar relația lui cu chinezii a devenit transparentă când s-a pensionat.

După ce este șeful investigațiilor criminale, apoi adjunct la DIPI, Florescu se retrage în 2011 și ajunge, imediat, angajatul lui Wang Yan!

E plătit drept consultant pentru Wang.

De pe vremea când conducea DIPI, Florescu îi cunoștea pe Cătălin Coman și Mihail Bercaru, doi dintre subordonații săi.

Bercaru îi devine ginere.

Și când, la rându-i, se pensionează, lucrează pentru firma soției, adică a fetei lui Bujor Florescu.

Mihail Bercaru apare, în 7 firme, legat de alți membri ai familiei:

Ioana Florescu, soția lui Bujor.

Cătălina Gabriela Florescu, nora lui Bujor.

Răzvan Adrian Florescu, fiul lui Bujor.

Ines Bercaru, fata lui Bujor.

Bujor tace

Bujor Florescu, 66 de ani, deține el însuși o firmă de detectivi particulari.

Compania “Cabinet de Detectiv Particular Loyal Privat Investigation SRL” are sediul în Voluntari și a fost fondată în 2012, când ajunsese deja angajatul lui Wang.

Cu un an mai devreme, 2011, când s-a pensionat, s-a schimbat numele firmei de detectivi a fetei lui din S.C. Top Secret Detective Group SRL în Quantor Solutions SRL.

În februarie 2018, Ines, fiica lui Bujor Florescu, a fondat o altă firmă, de securitate de această dată, ABV Protect Security SRL.

Potrivit surselor ziarului, la aceste companii se referă procurorii când a apărut în presă informația că ”firme de detectivi” sunt amestecate în montarea microfonului din casa lui Carmen Dan.

În ciuda insistențelor redacției, Bujor Florescu nu a acceptat să explice care este participarea sa în acest caz.

”Bujor Florescu a rămas tot timpul conectat nu doar la chinezul Wang, ci și la vechii camarazi din poliție, trecuți pe tușă. Când a apărut Carmen Dan, ei au încercat să-i câștige încrederea ministrului. Iar ministrul a marșat”, explică aceleași surse.

Totul s-a terminat însă prost.

CUPRINS: Toate capitolele din investigația GSP în cazul „Shanghai”